[Video] Munisipale gebou aan die brand gesteekFoto: Facebook Die Mamusa-munisipaliteit se munisipale gebou in Schweizer-Reneke in Noordwes is Donderdagmiddag aan die brand gesteek, net ŉ week nadat die munisipale gebou in Lichtenburg ook onder betogers deurgeloop het. Marius Müller, nasionale veiligheidskoördineerder van AfriForum, het aan Maroela Media gesê die brandweer was teen 15:30 nog op die toneel besig om die vlamme te blus. “Ek dink nie daar is veel van die gebou oor nie,” het Müller gesê. Volgens Müller het ontevrede inwoners van die gebied die gebou aan die brand gesteek in protes teen ŉ tekort aan dienslewering en bewerings van korrupsie in die munisipaliteit. Hy het gesê onlustepolisie is na die gebied ontplooi om die situasie te monitor, maar besighede moes om veiligheidsredes gesluit word. Foto: Facebook “Die polisie is na die toneel ontbied, maar daar is nie plundery aan die gang soos ons voorheen in Coligny gesien het nie,” het hy gesê. Brig. Sabata Mokgwabone, woordvoerder van die polisie, het die voorval aan Maroela Media bevestig, maar gesê die motief vir die brandstigting is nie bekend nie. Volgens Mokgwabone is ŉ biblioteek ook aan die brand gesteek. Niemand is nog in hegtenis geneem nie. Maroela Media het vroeër berig betogers in Lichtenburg het op 24 Mei Daniel Buthelezi, die burgemeester van die Ditsobola-munisipaliteit gyselaar geneem en ŉ gedeelte van die munisipale gebou aan die brand gesteek. Buthelezi is ure later bevry en 32 verdagtes is in hegtenis geneem. Hierdie voorval het ook met ontevredenheid oor dienslewering verband gehou.